РЕПУБЛИКА СРБИЈА

НАРОДНА СКУШТИНА

Одбор за правосуђе, државну

управу и локалну самоуправу

07 Број: 06-2/134-15

2. април 2015. године

Б е о г р а д

**З А П И С Н И К**

**35. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 2. АПРИЛА 2015. ГОДИНЕ**

Седница је почела у 13,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Олгица Батић, Живан Ђуришић, Драган Пауновић, Тања Томашевић Дамњановић, Владимир Ђукановић, Милетић Михајловић, Неђо Јовановић, Јован Марковић и Велинка Тошић.

Седници нису присуствовали чланови Одбора: Мирјана Андрић, Александар Мартиновић, Балша Божовић, Мехо Омеровић, Ласло Варга, нити њихови заменици.

Седници је, као представик предлагача закона, присуствовала др Кори Удовички, министар државне управе и локалне самоуправе, а као повереници Видосава Џагић и Жељко Ожеговић, државни секретари, и Татјана Зељковић, самостални саветник у Министарству државне управе и локалне самоуправе.

На предлог председника Одбора утврђен је следећи

Д н е в н и р е д :

1. Разматрање Предлогa закона о инспекцијском надзору, који је поднела Влада (број 011-500/15 од 3. марта 2015. године), у начелу;
2. Разматрање информација о раду Министарства државне управе и локалне самоуправе за период април-јун 2014. (број 02-2493/14, од 25. јула 2014. године), јул-октобар 2014. (број 02-3746/14, од 17. октобра 2014. године) и октобар-децембар 2014. године (број 02-71/15, од 16. јануара 2015. године);
3. Разно.

Пре преласка на рад по утврђеном дневном реду усвојен је, без примедаба, записник са 34. седнице Одбора.

**Прва тачка дневног реда:** **Разматрање Предлогa закона о инспекцијском надзору у начелу**

Кори Удовички, министар државне управе и локалне самоуправе, као представник предлагaча закона, представила је укратко Предлог закона о инспекцијском надзору који би требало да системски уреди област инспекцијског надзора, а затим је Видосава Џагић, државни секретар у Министарству, презентовала предложена решења и разлоге за доношење закона о инспекцијском надзору, указујући на главне примедбе, пре свега привреде, на досадашње стање и узроке таквог стања, на циљеве који треба да се постигну, однос овог закона других закона којима се уређује инспекцијски надзор, буџетске ефекте и др.

Владимир Ђукановић је подржао намеру предлагача да се једним законом као системским обједини уређивање инспекцијског надзора, али се није сложио да тежиште предложених решења закона буде на превентивној, уместо на репресивној функцији, сматрајући да су санкције од већег значаја за уређивање стања у овој области. Подсетио је на систем у време постојања службе друштвеног књиговодства, који је обезбеђивао дисциплину у понашању свих порескух обвезника и онемогућавао сиву економију, а који је напуштен, што је за последицу имало немоћ пореског система да прати испуњавање обавеза пореских обвезника, са софтверима који су некомпатибилни,и и који за последицу имају неред. Заложио се да се приликом набавке одговарајуће инормационе технологије обезбеди да се ангажују државна предузећа, ради обезбеђивања заштите државе и њених интереса, без обзира што то не би било тржишн понашање.

Биљана Илић Стошић изразила је задовољство презентацијом која је народним посланицима приближила предложена решења и оценила да би такво представљање предога закона требало да буде пракса.

Велинка Тошић указала је на проблем малог броја инспектора у органима јединица локалне самоуправе, који је посебно уочљив након доношења прописа о забрани запошљавања.

Неђо Јовановић је указао на позитивне помаке које ће имати доношење овог закона. Сматра, међутим, да системска решења још увек нису довољно добра. Наиме, локална самоуправа још увек није добила системски уређене надлежности које ће обезбедити уједначену примену закона на локалном нивоу и онемогућити различиту праксу у примени закона и санкционисању недозвољеног понашања у вршењу инспекцијског надзора, која је понекад на ивици кршења начела забране дискриминације и једнакости пред законом.

Одбор је одлучио да, на основу члана 156. став 3. Пословника Народне скупштине, поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о инспекцијском надзору, у начелу.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда:** **Разматрање информација о раду Министарства државне управе и локалне самоуправе за период април-јун 2014., јул-октобар 2014. и октобар-децембар 2014. године**

Кори Удовички је, поводом информација о раду Министарства у протеклој години, упознала Одбор са активностима Министарства које се односе на спровођење реформа јавне управе и Акционим планом за спровођење Стратегије реформе јавне управе у Републици Србији за период од 2015. до 2017. године.

Неђо Јовановић је, у расправи након излагања Кори Удовички, поставио питање да ли ће се у доношењу нових закона којима се уређују рад у државној управи, плате, управни поступак, локална самоуправа и др. водити рачуна о мери децентрализације и прерасподеле надлежности, с обзиром на ризик да се великом аутономијом која ће се дати локалној самоуправи, а без посебног надзора и контроле републичких органа, угрозе начела саме Стратегије реформе јавне управе о рационализацији, деполитизацији и професионализацији јавне управе. С тим у вези посебну пажњу треба посветити разграничењу надлежности, имајући у виду „преклапање“ надлежности репибличких органа и органа јединица локалне самоуправе. Такође је поставио питање примене решења закона којим се уређује управни поступак, имајући у виду да се управни акт који доноси инспектор може оспоравати пред управним судом, који је већ загушен предметима, због чега поступци трају две до три године, па ће странка дуго чекати на остваривање свог права које јој је угрожено актом донетим у инспекцијском. Истакнут је и проблем који локалној самоуправи изазива примена прописа Владе о ограничењу запошљавања.

Олгица Батић подржала је указивање Неђа Јовановића да су неопходне измене одговарајућих законских решења.

Јован Марковић оценио је да је централно питање које произлази из излагања министра о Акционом плану питање прерасподеле надлежности. Оно што се недовољно види је да ли је децентрализација основни циљ и да ли се децентрализација као процес подржава искрено. У вези с тим указао је да би требало размотрити неопходне измене закона којим се уређују локални избори, као и питање одговорности локалне самоуправе за извршавање својих надлежности, наглашавајући да су то питања о којима треба отворити озбиљну расправу.

Одбор је, на основу члана 229. став 4. Пословника Народне скупштине, одлучио да поднесе следећи

И З В Е Ш Т А Ј

Одбор је, у складу са чланом 229, Пословника Народне скупштине, размотрио информације о раду Министарства државне управе и локалне самоуправе за периоде април – јун, јул – октобар и октобар - децембар 2014. године и одучио да их прихвати.

**Tрећа тачка дневног реда: Разно**

Председник Одбора је чланове Одбора обавестио о плану рада треће седнице Народне скупштине и о плану разматрања извештаја независних државних органа, Високог савета судства, Државног већа тужилаца и Републичког јавног тужилаштва на седници Одбора.

Олгица Батић је указала на потребу да Одбор, приликом разматрања предлога одлука Високог савета судства за први избор судија, мора обратити већу пажњу на питање примене критеријума у поступку избора и предлагања кандидата Народној скупштини, указујући на честе примедбе учесника конкурса, које се упућују и народним посланицима, да се не поштују начела и критеријуми приликом одлучивања о кадидатима.

Седница је завршена у 15,10 часова.

СЕКРЕТАР ПРЕДСЕДНИК

Љиљана Милетић Живковић Петар Петровић